मुंबई। इंटरकाॅन्टिनेंटल फुटबाॅल कप में सुनील छेत्री के दो गोलों की मदद से भारत ने केन्या को 3-0 के अंतर से हराकर फाइनल में प्रवेश कर लिया। कप्तान सुनील छेत्री के करिअर का यह 100वां मैच था। छेत्री के अलावा एक गोल जेजे लालपेखलुआ ने किया।
चार देशों की चल रही यह प्रतियोगिता में इस मैच को देखने के लिए भारी संख्या में दर्शक मौजूद थे। मैच से पहले छेत्री ने भारतीय दर्शकों से समर्थन की भावुक अपील की थी। इस वजह से यह मैच चर्चा में था।
बारिश के बीच खेले गए मुकाबले में पहले हाफ में कोई टीम गोल नहीं कर सकी थी। 68 वें मिनट में छेत्री ने पेनाल्टी पर गोल कर भारत को बढ़त दिला दी। तीन मिनट बाद जेजे लालपेखलुआ ने गोल कर स्कोर को 2-0 कर दिया। इसके बाद छेत्री ने एक और गोल कर दिया। इसके साथ ही भारत के लिए सबसे ज्यादा गोल करने वाले छेत्री के गोलों की संख्या 100 मैचों में 61 हो गई है।